kardosdrur/scandi-wiki huggingface dataset:
Daniel Bailey

Daniel Bailey (født 9. september 1986) er en sprinter fra Antigua og Barbuda. Han er 1,79 meter høj og vejer 68 kg. 

Bailey har specialiseret sig i 100 meter og 200 meter løb. Hans personlige rekord er i 100 meter løb er 9,91.
Baileys personlige rekord i 200 meter løb er 20,81 og rekorden satte han den 27. juni 2004 i Coatzacoalcos.

Meritter 
 Ungdoms-VM i atletik 2003: Fjerdeplads (200 meter).
 VM for juniorer i atletik 2005: Fjerdeplads (100 meter).
 Det panamerikanske juniormesterskaber 2005: Tredjeplads (200 meter).

Eksterne henvisninger 
 

Atleter fra Antigua og Barbuda
Carl Krebs

Carl Krebs er navnet på flere personer:

 Carl Krebs (forsikringsmand) (1851-1921) – dansk forsikringsmand og filosof (Carl Elias Bonaventura Krebs)
 Carl Krebs (1889-1971) (1889-1971) – dansk læge, forfatter, opdagelsesrejsende og olympisk bronzemedaljør i gymnastik (Carl Immanuel Krebs)
 Carl Krebs (1892-1979) (1892-1979) – dansk læge og professor (Carl Larsen Krebs)
Brendan Christian

Brendan Christian (født 11. december 1983 på Antigua) er en sprinter fra Antigua og Barbuda. Han er 1,78 meter høj og vejer 71 kg. Han har har specialiseret sig i 200 meter.

Han udmærkede sig allerede som junior da han vandt en sølvmedalje i 200 meter løb under junior-VM i atletik i 2002. Han opnåede også en sjetteplads i 100 meter. Christian deltog også under OL i 2004, men røg ud i kvartfinalen samt repræsenterede Antigua og Barbuda ved sommer-OL 2008 og fik en 9. plads. Han var med under Commonwealth Games 2006 og hvor han blev slået ud i semifinalen.

I 2007 vandt han en guldmedalje i 200 meter og en bronzemedalje i 100 meter løb under De panamerikanske lege. Han kom også til semifinalen i både 100 meter og 200 meter i VM i atletik 2007. Der satte han også ny national rekord i 200 meter med tiden 20,23.

Hans bedste tid på 100 meter er 10,11 sekunder og rekorden satte han den 28.
mai 2004 på College Station i Texas. Denne rekord er også nationalrekorden.

Meritter 
 VM for juniorer i atletik 2002: Sølv (200 meter), sjetteplads (100 meter).
 De panamerikanske lege 2007: Guldmedalje (200 meter), bronzemedalje (100 meter).

Eksterne henvisninger 

Atleter fra Antigua og Barbuda
Aleksandar Atanacković

Aleksandar Atanacković (29. april 1920 i Beograd – 12. marts 2005) var en serbisk fodboldspiller som deltog i de olympiske lege 1948 i London.

Atanacković vandt en sølvmedalje i fodbold under Sommer-OL 1948 i London. Han var med på det jugoslaviske hold som kom på en andenplads fodboldturneringen. Jugoslavien vandt ottendelsfinalen med 6-1 over  og i kvartfinalen besejrede de  med 3-1, de samme resultat som de vandt med i semifinalen over . I finalen tabte de med 1-3 til .

Atanacković var midtbanespiller og spillede femten landskampe og scorede et mål for Jugoslavien i perioden 1946-50.

Fodboldspillere fra Serbien
Personer fra Beograd
Fodboldspillere fra FK Partizan
Frederick Lane

Frederick Fred Claude Vivian Lane (født 2. februar 1880, død 14. maj 1969) var en australsk svømmer.

Fred Lane begyndte at svømme, efter at han som fireårig nær var druknet i havnen i Sydney; han blev reddet af sin bror. Han vandt flere skolemesterskaber, og blev meldt ind i en svømmeklub i 1895. Han blev en af Australiens førende svømmere lige inden århundredskiftet, hvor han vandt en række nationale og regionale stævner og mesterskaber. Med hjælp fra en forretningsmand, der selv var sportsmand, kom han i 1899 til England, hvor han blev bogholder i et advokatfirma og samtidig dyrkede sin svømning. Han vandt flere britiske svømmemesterskaber i årene herefter.

Han kom med det britisk hold til OL 1900 i Paris, hvorved han i praksis blev den første australske deltager ved OL. Han var meldt til fire discipliner, men blev deltog kun i to af dem. Den første var 200 meter fri svømning, hvor hans største konkurrent egentlig var briten Rob Derbyshire, men denne var syg under OL og kom aldrig til start. Lane vandt sit indledende heat, og i finalen var han ganske suveræn, idet han var mere end seks sekunder hurtigere end nummer to, ungareren Zoltán Halmay, mens østrigeren Karl Ruberl blev nummer tre.

Konkurrencen i 200 meter svømning med forhindringer, en disciplin der kun blev svømmet denne ene gang ved OL, blev afholdt de samme to dage som 200 m fri. Der var tre forhindringer: En stang, der skulle kravles over, dernæst en række både, der også skulle kravles over, og endelig endnu en række både, der skulle svømmes under. Også her vandt Lane sit indledende heat, mens han i finalen sikrede sig sit andet olympiske mesterskab med et forspring på 1,6 sekund til toeren, østrigeren Otto Wahle, mens briten Peter Kemp var næsten ti sekunder efter Lane på tredjepladsen.

Han blev yderligere et par år i England efter OL, og i 1902 vandt han det britiske amatørmesterskab i 100 yards fri, hvor han som den første nogensinde nåede ned på 1.00 minut. Senere samme år nåede han ned på 59,6 sekunder som den første. Ved mesterskaberne svømmede han desuden 200 yards i tiden 2.28,6, hvilket mange år senere blev anerkendt af FINA som den første verdensrekord i 200 meter fri. 

Han vendte tilbage til Australien i 1903 efter sit succesrige ophold i England og indstillede samtidig sin svømmekarriere. I stedet blev han trykker og medejer af et trykkerifirma. Han blev kendt som kunstsamler.

På den tid, Lane var aktiv, blev der svømmet i mange stilarter, og Lane brugte en teknik kaldet "trudgen" (opkaldt efter en britisk svømmer), en forgænger for crawl. I trudgen svømmer man primært på den ene side, og når den ene hånd tager et tag, bevæges benene samtidig i et såkaldt saksespark. Den anden arms tag kommer, mens benene samles igen. Hovedet er mest under vandet, men man kan trække vejret, når første hånd kommer tilbage.

Referencer

Eksterne henvisninger 

Svømmere fra Australien
Deltagere for Australien ved sommer-OL 1900
Deltagere for Storbritannien ved sommer-OL 1900
Olympiske mestre fra Australien
A. den Doolaard

A. den Doolaard (født 7. februar 1901 i Zwolle, død 26. juni 1994 i Hoenderloo), var et pseudonym for den nederlandske forfatter Cornelis Johannes George (Bob) Spoelstra jr.

Den Doolaard advarede tidligt mod facisme og blev udvist fra Østrig og nægtet adgang til Tyskland og Italien på grund af sine frittalende artikler, da disse lande lå under fascistisk styre. Han skrev blandt andet bogen Fremtiden i dine hænder sammen med fotografen Cas Oorthuys.

Eksterne henvisninger 
 Nederlandsk hjemmeside dedikert til A. den Doolaard 

Personer fra Zwolle
Faglitterære forfattere fra Nederlandene
E.T. (sang)

"E.T." er en sang fra den amerikanske pop-sanger og sangskriver Katy Perry fra hendes 3. studie album Teenage Dream. Sangen er skrevet af Dr. Luke, Max Martin, Ammo og Katy Perry selv. Sangen blev annonceret som albummets 4. single den 16. januar 2011 og blev udgivet en måned senere i februar. Single versionen indeholder vokaler af den den amerikanske Kanye West, han medvirker også i sangens officielle musikvideo.

Hitliste placeringer

Kilder/referencer 

Katy Perry-sange
Singler fra 2011
Last Friday Night (T.G.I.F.)

Last Friday Night (T.G.I.F.) er en sang sunget af den amerikanske sangerinde og sangskriver Katy Perry. Singlen er den femte på albummet Teenage Dream. Sangen er skrevet af  Bonnie McKee, Lukasz Gottwald og Max Martin og er blevet produceret af Gottwald og Martin. Allerede før sangen blev udgivet som single var den placeret på Billboard Hot 100 og Canadian Hot 100 udelukkende pga. af køb og downloads af sangen online.

Musikvideo 
Katy Perry spiller rollen som Kathy Beth Terry den kiksede teenage tøs som vågner op med en tilfældig person i sengen og et meget rodet værelse, og hurtigt går det op for hende at det er festen dagen før, som er skyld i denne uorden. Her får man så et flashback på dagen derpå, med bl.a Rebecca Black. Der bliver danset, slåsset. Herefter vender man tilbage til nutiden hvor Kathy's forældre kommer ind på værelset og undrer sig over hvad der er sket. Kathy prøver at komme med dårlige undskyldninger. Det var Rebeccas fest, men det ville Kathys forældre ikke tro på, og det ender med at forældrerne tør op og lader Kathy Beth Terry sove.

Katy Perry-sange
Singler fra 2011
Teenage Dream (sang)

"Teenage Dream" er en sang fra den amerikanske pop-sanger og sangskriver Katy Perry fra hendes 3. studie album af samme navn, Teenage Dream. Sangen udkom som single den 23. juli 2010.

Hitlisteplaceringer

Referencer 

Katy Perry-sange
Singler fra 2010
Ny Bakkegård

Ny Bakkegård er et stadig eksisterende tidligere landsted i Rahbeks Allé 34 på Frederiksberg. Det ligger over for Bakkehusmuseet og lå oprindeligt frit, men er nu lukket ind i en karré.

Landstedet er det yngste af fire bakkehuse på Valby Bakke. Det opstod, da dispachør Knud Engelbreth Langberg i 1802 anlagde en lystgård mellem Gammel og Ny Bakkehus. Ældst, øverst på toppen, lå den gamle Bakkegård (senere Ny Carlsberg). Lidt neden for denne lå Gamle Bakkehus (nu Bakkehusmuseet), som Langberg ejede 1799 og 1802 solgte til Knud Lyne Rahbek, og Ny Bakkehus. Det fjerde landsted blev på grund af sine tilliggende jorder kaldt Ny Bakkegård. 

Bygningen er dog opført senere, i 1840 i senklassicistisk stil, af dets mest kendte ejer, konseilspræsident Carl Christian Hall, som havde købt ejendommen samme år, og som boede her til sin død 1888. Her udfoldede sig et rigt selskabs- og salonliv, der mindede om det, der nogle årtier før var foregået på Bakkehuset overfor. Centrum for dette var Halls hustru, Augusta Marie Hall. Blandt gæsterne var kong Christian 8. og dronning Caroline Amalie, Adam Oehlenschläger, A.S. og H.C. Ørsted, N.F.S. Grundtvig, J.P. Mynster, Johan Ludvig Heiberg og Johanne Luise Heiberg.

Kilder 
 Kamma Rahbeks brevveksling med Chr. Molbech, bind 2, København: Museum Tusculanums Forlag 1994, s. 45.
 Rundt på det historiske Frederiksberg

Bygninger, konstruktioner og anlæg på Frederiksberg
Claude Rémusat

Claude Rémusat (21. november 1896 i Paris – 8. april 1982 i Paris) var en fransk maler.

Født som barnebarn af fløjtenisten Jean Rémusat, der stod bag dannelsen af Shanghai Symfoniorkester, tilbragte Claude Rémusat en stor del af sin barndom i Kina, hvor hans far var højtstående tjenestemand i toldvæsenet.

Claude Rémusat var gift med Denise Rémion, illustrator for Éditions Desclée de Brouwer, med hvem han havde datteren Marie. Hun er mor til tv- og radiovært Julien Lepers.

Malere fra Frankrig
Personer fra Paris
Joseph Guillou

Joseph Guillou (4. december 1787 i Paris – september 1853 i Sankt Petersborg) var en fransk fløjtenist, fløjtelærer og komponist. Han studerede hos François Devienne på Conservatoire de Paris, hvor han fik en førstepris i 1808. Han var docent på samme konservatorium fra 1819 til 1828, herunder som lærer for Louis Dorus. I 1829 flyttede han til Rusland. Han var aktiv som solofløjtenist i blandt andet Pariseroperaen og orkestret tilhørende Mariinskij-teateret.

Fløjtenister fra Frankrig
Antoine Mahaut

Antoine Mahaut (også: Anton Mahault) (o. 1729 i Namur – 1785) var en belgisk komponist, fløjtenist og musikredaktør.

Mahaut blev formodentligt uddannet af sin far og kom som 15-årig i tjeneste hos biskopperne af Strickland i Namür.

Værker 
Mahaut offentligtgjorde både på nederlandsk og fransk sine lærebøger for fløjte Nouvelle méthode pour apprendre en peu de temps а jouer la flute (1759, Paris og Amsterdam)

 6 fløjtesonater op.1 (1740, Amsterdam)
 6 sonater før fløjte, obo eller violin (Paris, 1755)
 6 kammersonater for 2 fløjter eller violiner og b.c. (Paris, 1755)
 6 sonater eller duetter, for 2 fløjter eller violiner (London, 1756)
 Flere trioer (Amsterdam)
 Flere teknisk særdeles krævende fløjtekoncerter
 6 „sinfonie a piu stromenti“, op.2 (Amsterdam, 1751 und Paris, 1759)
 6 „sinfonie a quadro“ (Augsburg, 1751)
Synfonierne er nogenlunde i stil med Carl Stamitz' og François-Joseph Gossecs.

Kilder 
 Grove Dictionary of Music and Musicians, London, 2001

Fløjtenister fra Belgien
Komponister fra Belgien
Wienerklassikkens komponister
Karl Heinz Hoffmann

Karl Heinz Hoffmann (14. februar 1912 i Duisburg – 12. august 1975 i Koblenz) var en tysk jurist og chef for Gestapo i Danmark fra september 1943. Han var SS-Sturmbannführer (major) og den mest kendte af de ledende Gestapo-officerer i Danmark.

Hoffmann flygtede ud af Danmark efter den 5. maj 1945, men meldte sig senere til de danske myndigheder. Han dømtes til døden ved Københavns Byret i 1949, men blev benådet 19. januar 1950 og fik dommen ændret til 20 års fængsel. Han blev løsladt 9. juli 1952 og udvist til Vesttyskland og bosatte sig, og arbejdede som advokat i Koblenz/Lahnstein.

Hoffmann fik to børn, Jörn (1940) og Jens (1942). Begge bor i Koblenz.

Biografi 
 Gestapochefen, Niels Birger Danielsen og Suzanne Wowern Rasmussen,  Nyt Nordisk Forlag 2011.

Eksterne henvisninger 
 Gestapochefen Karl Heinz Hoffmann – interview med Niels Birger Danielsen og Suzanne Wowern Rasmussen

 Generelt om Karl Heinz Hoffmann 1912-1975

Nazister fra Tyskland
Jurister fra Tyskland
Tyskere i 2. verdenskrig
Naziledere
Nazister dømt for krigsforbrydelser
Danmark under 2. verdenskrig
Dømte i Danmark i retsopgøret efter 2. verdenskrig
Personer fra Duisburg
Nazi-personel i Danmark under besættelsen
Maarten van Dulm

Maarten Hendrik van Dulm (født 4. august 1879 i Arnhem, død 25. april 1949 i Wassenaar) var en nederlandsk søofficer og fægter, som deltog i de olympiske lege 1924 i Paris og 1928 i Antwerpen.

Ved OL 1924 stillede van Dulm op i sabelfægtning, både individuelt og som del af det nederlandske hold. I den individuelle konkurrence blev han nummer fire i den indledende pulje med to sejre og tre nederlag. Resultatet var tilstrækkeligt til at sende ham i semifinalen, som blev endestationen for ham, idet han i sin pulje vandt to og tabte seks kampe. I holdkampen vandt Nederland sine tre indledende kampe mod USA, Uruguay og Polen; van Dulm deltog kun i kampen mod Uruguay, hvor han vandt to og tabte to af sine matcher. I kvartfinalen var Nederlandene i pulje med Argentina og Spanien; det blev til nederlag til Argentina på 10-6, men van Dulm vandt alle sine tre matcher, mens det blev til sejr på 12-4 over Spanien med tre sejre og ét nederlagt til van Dulm. I semifinalen vandt Nederlandene 9-7 over Frankrig; her tabte van Dulm alle sine tre matcher. I finalerunden tabte Nederlandene til Ungarn og Italien, men vandt over Tjekkoslovakiet, hvorved holdet vandt bronzemedaljer. Van Dulm var ikke med i nogle af disse kampe, men fik alligevel medaljen sammen med holdkammeraterne Jetze Doorman, Adrianus de Jong, Hendrik Scherpenhuizen, Jan van der Weil og Henri Wijnoldij-Daniels.

Van Dulm var igen med på holdet, der deltog i legene fire år senere i Antwerpen. I den indledende pulje vandt Nederlandene 14-2 over Tyrkiet med tre sejre og ét nederlag til van Dulm. I semifinalen var hollænderne i pulje med Italien, Polen og Belgien. Det blev til nederlag til de to førstnævnte og sejr over Belgien - alle kampe var uden van Dulms deltagelse. Resultatet blev en delt femteplads til Nederlandene.

Van Dulm trådte ind i det nederlandske søværn i 1900 og steg i graderne, til han endte som viceadmiral. Han var 1934-1936 chef for den nederlandske østasiatiske flåde.

Referencer 

Fægtere fra Nederlandene
Personer fra Arnhem
Olympiske bronzemedaljevindere fra Holland
Søofficerer fra Nederlandene
Hendrik de Iongh

Hendrik de Iongh (født 4. august 1877 i Dordrecht, død 9. august 1962 i Haag) var en nederlandsk officer og fægter, som deltog i de olympiske lege 1912 i Stockholm.

De Iongh deltog ved OL 1912 i tre konkurrencer. I den individuelle kårdekonkurrence blev han nummer to i sin indledende pulje, men sidst i puljen i kvartfinalen, hvorved han var ude af konkurrencen. I den individuelle sabelkonkurrence vandt de Iongh sin indledende pulje, men skønt kvalificeret deltog han ikke i kvartfinalen. I sabelholdkonkurrencen kvalificerede Holland med de Iongh sig med en andenplads i indledende runde og en andenplads i semifinalen til finalen. Her blev det til klare nederlag til Ungarn (13-3) og Østrig (9-3), mens det med en kneben sejr over Bøhmen (8-8, færrest modtagne træffere) lykkedes også her at vinde bronzemedaljen.

Kilder 

Fægtere fra Nederlandene
Personer fra Dordrecht
Deltagere for Holland ved sommer-OL 1912
Olympiske bronzemedaljevindere fra Holland
Nederlændere i 1800-tallet
Nederlændere i 1900-tallet
Laura Azevedo

Laura Azevedo, er en tidligere brasiliansk svømmer, som nu er udelukket fra konkurrence svømning på livstid. Hun er tidligere blevet testet positivt for tre typer anabole steroider Da hun senere nægtede at afgive en ny dopingtest blev hun udelukket på livstid.

Kilder

Eksterne henvisninger 

Svømmere fra Brasilien
Dopingsager i konkurrencesvømning
Christian Tybjerg

Hans Christian Tybjerg (8. oktober 1815 i København – 13. maj 1879 sammesteds) var en dansk arkitekt i senklassicismen.

Uddannelse 
Hans forældre var tømrermester Henrik Thyberg og Birgitte Oline Cathrine Nicoline Falenkamp. Tybjerg lærte at tegne hos Christian Hansen og senere hos G.F. Hetsch. 1835 blev han elev af Kunstakademiets medaljeskole og kom samtidig i tømrerlære. 1840 vandt han den lille og året efter den store sølvmedalje. I årene fra 1841 til 1843 var han på rejser til Malaga, Barcelona, Marseille, Genua og Rom. De fleste af disse rejser blev dog gennemført af helbredshensyn snarere end som studierejser, eftersom Tybjerg hele livet igennem døjede med epilepsi.

Karriere 
Tybjerg færdedes i kredsen omkring H.C. Andersen, idet hans søster Henriette var gift med Edvard Collin, og han kom selv til at præge bybilledet i guldalderens København. Hans beboelsesejendomme og herregårde var præget af senklassicismen, som den blev formet af Karl Friedrich Schinkel, og facaderne på Tybjergs byhuse viser en behersket og elegant brug af ornamentik og reliefvirkninger. Ligesom sine samtidige, H.C. Stilling og P.C. Hagemann, bevægede han sig også så småt ud i historicismen, men her er Tybjergs forsøg mere famlende og savner fantasi. Et af hans hovedværker, Grandjeans Gård med facader til både Bredgade og Store Strandstræde, er fredet, og det samme gælder Treschows Stiftelse.
 
Han blev gift 1. gang 23. april 1858 i København med Juliane Marie Poulsen (29. december 1835 smst. – 1. juni 1867 smst.), datter af arbejdsmand Niels Poulsen og Inger Jørgensen. 2. gang ægtede han 4. november 1868 i København Elise Karoline Oltmann (26. september 1837 smst. – 12. november 1900 smst.), datter af skræddermester Johann Karl Otto Oltmann og Karoline Wagner. 

Han er begravet på Assistens Kirkegård.

Værker 

Ejendomme i København:
 Tømrerlaugets Stiftelse og laugshus, Adelgade 27 B-C (1851, nedrevet)
 Nordlige sidehus, Dronningensgade 37, Christianshavn (1851-52)
 Treschows Stiftelse, Overgaden oven Vandet 76-78, Christianshavn (1853, fredet)
 Grandjeans Gård, Bredgade 4/Store Strandstræde 3 (1853-54, fredet 1959)
 Sankt Annæ Plads 22 (1854) og 20 (1857)
 Amagertorv 1 (1854)
 Frederiksholms Kanal 8/Stormgade 2-4 (1854-55)
 Peder Hvitfeldts Stræde 17/Rosengården 1 (1855-56)
 D.E. Funchs eddikebryggeri, Toldbodgade 19-21 (1856)
På landet:
 Luis Bramsens sommerhus Weehawkee, Strandvejen 628, Tårbæk (1852, forhøjet 1862 af Vilhelm Tvede, nedrevet 1975)
 Birkendegård (1854)
 Smakkerupgård (1854, tidligere Lerchesminde)
 Udbygård ved Randers (1855-57)

Projekter 
 Maskinbygning til Peter M. Lindbergs kloakanlæg i København (1850)
 Arbejderboliger på Christianshavn, Lægeforeningens konkurrence (1853, 2. præmie)
 Villaer
 Russisk kapel, Toldbodgade
 Udvidelse af Efterslægtselskabets Skole, Østergade
 Grundlovsmonument, Kongens Nytorv (1868)
 Det Kongelige Teater (1871, konkurrence)

Dekorative arbejder 
 Biskop J.P. Mynsters mindesmærke i Vor Frue Kirke (1855) 
 Møbler, spejlrammer, butiksinventar m.m.

Referencer

Kilder 
 

Klassicistiske arkitekter
Danskere i 1800-tallet
Personer fra København
Arkitekter fra Danmark
Queensway Station

Queensway Station er en London Underground-station på Central line, kun lige indenfor City of Westminsters grænse til Kensington and Chelsea-distriktet. Den ligger ved krydset mellem Queensway og Bayswater Road og er nordvest for Kensington Gardens. Den er mellem Notting Hill Gate mod vest og Lancaster Gate mod øst og er i takstzone 1.

Historie 
Den åbnede den 30. juli 1900 som Queen's Road og blev omdøbt den 9. september 1946. Bygningen er en af få overlevende bygninger designet for Central London Railway af Harry Bell Measures, og som åbnede i 1900.

Stationen i dag 
Der er en transversal øst for stationen, der gør, at tog fra Ealing Broadway eller West Ruislip kan vende her. Transversalen bruges dog stort set aldrig.

Ombygning 
Stationen var lukket mellem 8. maj 2005 og 14. juni 2006 for at blive moderniseret. Arbejdet blev udført, da det var nødvendigt at udskifte stationens to (meget gamle) elevatorer, der brød ned gentagne gange op til stationens lukning. Derudover er stationen blevet moderniseret, og fliserne udskiftet, ligesom der blev opsat kopier af de oprindelige lamper på facaden.

Projektets oprindelige deadline var den 9. maj 2006. Det lykkedes dog hverken entreprenørerne, Metronet, at nå denne eller den reviserede deadline, 12. juni, og Transport for London udgav en barsk pressemeddelelse, der citerede London Undergrounds administrerende direktør Tim O'Toole: "Dette er endnu en, og forhåbentligt den sidste, patetiske forsinkelse på et projekt, som Metronet ikke har kunnet udføre til tiden." Station genåbnede endeligt den 14. juni 2006.

Under moderniseringen var den nærmeste station Bayswater på Circle og District lines, hvilken også ligger på Queensway, cirka 100 m nord for Queensway Station. På trods af, at de 2 stationer ligger nær hinanden, er de ikke forbundet.

De nye Otis-elevatorer viste sig at være upålidelige. I maj 2010 blev det slået op i billethallen, at først den ene elevator og bagefter den anden ville få justeret dørene. Dette arbejde varede indtil august 2010.

Transportforbindelser 
London buslinjer 70, 94, 148 og 390.

Galleri

Referencer 

Central line-stationer
City of Westminster
Dansk Nordisk Front

Dansk Nordisk Front var et dansk nationalsocialistisk parti stiftet 1940 og nedlagt samme år.

Dansk Nordisk Front blev som flere andre småpartier opslugt af Den Nationale Blok (DNB) i 17. oktober 1940. Den 25. juli 1942 gik DNB ind i den nye partisammenslutning "Den Nationale Aktion".

Dansk Nordisk Fronts leder var konstruktør og tidligere OL-deltager på maraton Hans Orla Emil Olsen, der havde været sysselleder i Danmarks Nationalsocialistiske Arbejderparti, men havde meldt sig ud, fordi han var imod, at partiet var afhængigt af en bestemt udenlandsk magt.

Nordisk Front
Nazistiske partier
Nazistiske partier i Europa til 1945
Etableret i 1940
Ophørt i 1940
César Cielo

César Augusto Cielo Filho (født 10. januar 1987 i Santa Barbara d'Oeste, São Paulo) er en brasiliansk svømmer som har specialiseret sig i crawl. Den 16. august 2008 vandt Cielo en guldmedalje under 50 m frisvømning under OL i Beijing, og vandt dermed brasiliens første OL medalje i svømning nogensinde.

Cielo studerer ved Auburn University i Auburn, Alabama, hvor han konkurrerer for holdet Auburn Tigers. I brasilien svømmer han for Esporte Clube Pinheiros.

Eksterne henvisninger 

 Profil på auburntigers.cstv.com 

Svømmere fra Brasilien
Tetsuo Okamoto

Tetsuo Okamoto (født 20. marts 1932 i Marília i São Paulo, død 1. oktober 2007) var en brasiliansk svømmer som deltog i de olympiske lege 1952 i Helsingfors.

Okamoto vandt en bronzemedalje i svømning under OL 1952 i Helsingfors. Han kom på en tredjeplads i konkurrencen i 1500 meter frisvømning for mænd efter Ford Konno fra USA og Shiro Hashizume fra Japan.

Eksterne henvisninger 
 

Svømmere fra Brasilien